Document ID: 32008R1251

KOMISIJOS REGLAMENTAS (EB) Nr. 1251/2008
2008 m. gruodžio 12 d.
kuriuo įgyvendinamos Tarybos direktyvos 2006/88/EB nuostatos dėl akvakultūros gyvūnų ir jų produktų pateikimo rinkai ir importo į Bendriją reikalavimų bei dėl tokiais atvejais taikomų sertifikavimo reikalavimų ir kuriuo patvirtinamas gyvūnų platintojų rūšių sąrašas
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. spalio 24 d. Tarybos direktyvą 2006/88/EB dėl gyvūnų sveikatos reikalavimų, taikomų akvakultūros gyvūnams ir jų produktams, ir dėl tam tikrų vandens gyvūnų ligų prevencijos ir kontrolės (1), ypač į jos 17 straipsnio 2 dalį, 22 ir 25 straipsnius bei 61 straipsnio 3 dalį,
kadangi:
(1)
Direktyva 2006/88/EB nustatyti gyvūnų sveikatos reikalavimai, taikomi teikiant rinkai, importuojant ir tranzitu per Bendriją vežant akvakultūros gyvūnus ir jų produktus. Nuo 2008 m. rugpjūčio 1 d. Direktyva 91/67/EB dėl gyvūnų sveikatos reikalavimų, reglamentuojančių akvakultūros gyvūnų ir jų produktų teikimą į rinką (2) panaikinama ir ji pakeičiama Direktyva 2006/88/EB.
(2)
Pagal Direktyvą 2006/88/EB akvakultūros gyvūnai - tai visų vystymosi stadijų, įskaitant kiaušinėlius ir spermatozoidus / gametas, vandens gyvūnai, įskaitant dekoratyvinius vandens gyvūnus, išauginti ūkyje arba moliuskų auginimo plote, įskaitant bet kokius laukinius vandens gyvūnus, skirtus auginti ūkyje arba moliuskų auginimo plote.
(3)
1999 m. liepos 27 d. Komisijos sprendimu 1999/567/EB, nustatančiu Tarybos direktyvos 91/67/EEB 16 straipsnio 1 dalyje nurodyto sertifikato pavyzdį (3), ir 2003 m. gegužės 23 d. Komisijos sprendimu 2003/390/EB, nustatančiu specialius reikalavimus žuvininkystės ūkiuose auginamų vandens gyvūnų rūšių, kurios laikomos neimliomis tam tikroms ligoms, ir jų produktų tiekimui rinkai (4), nustatytos tam tikros akvakultūros gyvūnų teikimo rinkai taisyklės, įskaitant sertifikavimo reikalavimus. 2003 m. lapkričio 14 d. Komisijos sprendimu 2003/804/EB, nustatančiu gyvūnų sveikatos reikalavimus ir sertifikavimo reikalavimus importuojant moliuskus, jų kiaušinėlius ir gametas, skirtus auginimui, natūraliam išsivalymui arba vartoti žmonėms (5), 2003 m. lapkričio 21 d. Komisijos sprendimu 2003/858/EB dėl veterinarijos sąlygų ir sertifikavimo reikalavimų importuojamoms gyvoms žuvims, jų kiaušinėliams ir lytinėms ląstelėms, skirtoms ūkininkavimui ir akvakultūros kilmės gyvoms žuvims ir jų produktams, skirtiems vartoti žmonių maistui, nustatymo (6) ir 2006 m. rugsėjo 20 d. Komisijos sprendimu 2006/656/EB, nustatančiu gyvūnų sveikatos reikalavimus ir sertifikavimo reikalavimus, taikomus importuojant žuvis dekoratyviniais tikslais (7), nustatyti akvakultūros gyvūnų importo į Bendriją reikalavimai. Šiais sprendimais įgyvendinama Direktyva 91/67/EB.
(4)
Šiais sprendimais įgyvendinama Direktyva 91/67/EB. Direktyvoje 2006/88/EB nustatyta, kad teikiant rinkai akvakultūros gyvūnus turi būti taikomas gyvūnų sveikatos sertifikavimo reikalavimas, kai gyvūnai įvežami į remiantis šia direktyva paskelbtą esančią neužkrėsta valstybę narę, zoną ar teritorinį vienetą, arba reikalavimas vykdyti priežiūros ar likvidavimo programą. Todėl šiame reglamente reikėtų nustatyti sertifikavimo reikalavimus ir suderintus gyvūnų sveikatos sertifikatų pavyzdžius, siekiant pakeisti Direktyva 91/67/EEB ir šią direktyvą įgyvendinančiais sprendimais nustatytus sertifikavimo reikalavimus.
(5)
2004 m. balandžio 29 d. Europos Parlamento ir Tarybos reglamentu (EB) Nr. 853/2004, nustatančiu konkrečius gyvūninės kilmės maisto produktų higienos reikalavimus (8), maisto verslo subjektams nustatyti konkretūs gyvūninių maisto produktų higienos reikalavimai, įskaitant pakavimo ir ženklinimo reikalavimus. Šiame reglamente nustatomi gyvūnų sveikatos sertifikavimo reikalavimai, taikomi teikiant rinkai ir importuojant akvakultūros gyvūnus ir jų produktus, skirtus toliau perdirbti prieš teikiant vartoti žmonių maistui, netaikomi šiems gyvūnams ir produktams, supakuotiems ir paženklintiems pagal Reglamentą (EB) Nr. 853/2004, laikantis tam tikrų sąlygų.
(6)
Direktyva 2006/88/EB nustatyta, kad valstybės narės užtikrina, jog rinkai pateikti dekoratyviniai vandens gyvūnai nekeltų pavojaus, susijusio su IV priedo II dalyje išvardytomis neegzotinėmis ligomis, vandens gyvūnų sveikatos būklei.
(7)
Bendrijos rinkai pateikti dekoratyviniai vandens gyvūnai, skirti tiesioginio sąlyčio su natūraliais vandens telkiniais neturinčioms vandens gyvūnų laikymo vietoms, būtent uždaroms dekoratyvinių vandens gyvūnų laikymo vietoms, nekelia tokios pačios rizikos kitiems Bendrijos akvakultūros sektoriams arba laukinių gyvūnų ištekliams. Todėl šiuo reglamentu tokiems gyvūnams neturėtų būti taikomas sveikatos sertifikavimo reikalavimas.
(8)
Paskelbus visą valstybių narių teritoriją arba tam tikras zonas, arba jų teritorinius vienetus esančius neužkrėstais viena arba daugiau neegzotinių ligų, kurioms imlūs dekoratyviniai vandens gyvūnai, ir siekiant šioms valstybėms narėms suteikti informacijos apie uždaroms dekoratyvinių vandens gyvūnų laikymo vietoms skirtų dekoratyvinių vandens gyvūnų judėjimą į jų teritoriją, apie tokį judėjimą reikėtų, remiantis 1990 m. birželio 26 d. Tarybos direktyva dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (9), pranešti naudojantis TRACES sistema, nustatyta 2004 m. kovo 30 d. Komisijos sprendimu 2004/292/EB dėl TRACES sistemos įdiegimo (10).
(9)
Vykstant judėjimui Bendrijoje iš uždarų dekoratyvinių vandens gyvūnų laikymo vietų į atviras dekoratyvinių vandens gyvūnų laikymo vietas arba į laukinę aplinką gali kilti didelis pavojus kitiems Bendrijos akvakultūros sektoriams - šis judėjimas neturėtų vykti be valstybių narių kompetentingų institucijų leidimo.
(10)
Direktyvoje 2006/88/EB nustatyta, kad valstybės narės taiko minimalios kontrolės priemones patvirtinus egzotinę arba neegzotinę akvakultūros gyvūnų arba laukinių vandens gyvūnų ligą, nurodytą jos IV priedo II dalyje, arba pasireiškus naujoms ligoms. Be to, šioje direktyvoje nustatyta, kad valstybės narės užtikrina, kad teikiant rinkai akvakultūros gyvūnus būtų taikomas gyvūnų sveikatos sertifikavimo reikalavimas, kai gyvūnus leidžiama išvežti iš teritorijos, kurioje taikomos šios kontrolės priemonės.
(11)
Todėl šiuo reglamentu reikėtų nustatyti gyvūnų sveikatos reikalavimus ir sertifikavimo reikalavimus, taikomus išvežant akvakultūros gyvūnų ir jų produktų siuntas iš valstybių narių, zonų ar teritorinių vienetų, kuriuose taikomos ligos kontrolės priemonės.
(12)
Direktyvoje 2006/88/EB nustatyta, kad valstybės narės užtikrina, jog akvakultūros gyvūnai ir jų produktai į Bendriją būtų įvežami tik iš trečiųjų šalių ar jų dalių, kurios yra išvardytos sąraše, sudarytame remiantis šia direktyva.
(13)
Turėtų būti leidžiama importuoti į Bendriją akvakultūros gyvūnus tik iš trečiųjų šalių, kuriose priimti gyvūnų sveikatą reglamentuojantys teisės aktai ir nustatytos kontrolės sistemos, lygiavertės esančioms Bendrijoje. Todėl šiuo reglamentu reikėtų nustatyti sąrašą trečiųjų šalių, teritorijų, zonų arba teritorinių vienetų, iš kurių valstybėms narėms leidžiama įvežti į Bendriją akvakultūros gyvūnus, skirtus auginti, natūralaus išsivalymo plotams, pramoginės žvejybos plotams ir atviroms dekoratyvinių vandens gyvūnų laikymo vietoms. Tačiau turėtų būti leidžiama importuoti į Bendriją tam tikras dekoratyvines žuvis, moliuskus ir vėžiagyvius, skirtus uždaroms dekoratyvinių vandens gyvūnų laikymo vietoms, iš Pasaulio gyvūnų sveikatos organizacijos (TEB) narėmis esančių trečiųjų šalių.
(14)
Trečiosioms šalims ir teritorijoms, kurioms dėl su visuomenės sveikata susijusių priežasčių leidžiama eksportuoti į Bendriją žmonių maistui vartoti skirtus akvakultūros gyvūnus, taip pat turėtų būti leidžiama eksportuoti į Bendriją pagal šio reglamento gyvūnų sveikatos nuostatas. Todėl žmonių maistui vartoti skirti akvakultūros gyvūnai ir jų produktai turėtų būti importuojami į Bendriją tik iš tų trečiųjų šalių, teritorijų, zonų ar teritorinių vienetų, kurie įtraukti į sąrašą, sudarytą remiantis 2004 m. balandžio 29 d. Europos Parlamento ir Tarybos reglamento (EB) Nr. 854/2004, nustatančio specialiąsias gyvūninės kilmės produktų, skirtų vartoti žmonėms, oficialios kontrolės taisykles (11), 11 straipsnio 1 dalimi.
(15)
Tokie sąrašai nustatyti 2006 m. lapkričio 6 d. Komisijos sprendimu, nustatančiu trečiųjų šalių ir teritorijų, iš kurių leidžiama importuoti dvigeldžius moliuskus, dygiaodžius, gaubtagyvius, jūrų pilvakojus ir žuvininkystės produktus, sąrašus (12), ir pereinamuoju laikotarpiu iki 2009 m. gruodžio 31 d. - 2005 m. gruodžio 5 d. Komisijos reglamentu (EB) Nr. 2076/2005, nustatančiu pereinamojo laikotarpio priemones Europos Parlamento ir Tarybos reglamentams (EB) Nr. 853/2004, (EB) Nr. 854/2004 ir (EB) Nr. 882/2004 įgyvendinti ir iš dalies keičiančiu reglamentus (EB) Nr. 853/2004 ir (EB) Nr. 854/2004 (13). Siekiant Bendrijos teisės aktų nuoseklumo šiame reglamente turėtų būti atsižvelgta į šiuos sąrašus.
(16)
Direktyvoje 2006/88/EB nustatyta, kad prie importuojamų į Bendriją akvakultūros gyvūnų ir jų produktų, juos įvežant į Bendriją, pridedamas dokumentas, kurį sudaro gyvūnų sveikatos sertifikatas. Šiame reglamente būtina išsamiai nustatyti gyvūnų sveikatos reikalavimus, kurie taikomi į Bendriją importuojant akvakultūros gyvūnus, įskaitant gyvūnų sveikatos sertifikatų pavyzdžius, ir kuriais turėtų būti pakeisti Direktyva 91/67/EEB nustatyti importo reikalavimai.
(17)
2005 m. gruodžio 5 d. Komisijos reglamentu (EB) Nr. 2074/2005, nustatančiu įgyvendinimo priemones tam tikriems produktams pagal Reglamentą (EB) Nr. 853/2004 ir oficialios kontrolės organizavimui pagal reglamentus (EB) Nr. 854/2004 ir (EB) Nr. 882/2004, nukrypstančiu nuo Reglamento (EB) Nr. 852/2004 bei iš dalies keičiančiu reglamentus (EB) Nr. 853/2004 ir (EB) Nr. 854/2004 (14), nustatyti importuojamų žmonių maistui vartoti skirtų žuvininkystės produktų ir gyvų dvigeldžių moliuskų sveikatos sertifikatų pavyzdžiai. Siekiant Bendrijos teisės aktų nuoseklumo, šiuo reglamentu reikėtų nustatyti, kad tokio pavyzdžio sveikatos sertifikatai būtų pridedami prie importuojamų produktų, kuriems taikomas šis reglamentas.
(18)
Daug dekoratyvinių vandens gyvūnų, įskaitant žuvis, moliuskus ir vėžiagyvius, įvežami į Bendriją iš trečiųjų šalių ir teritorijų. Siekiant apsaugoti Bendrijoje esančių dekoratyvinių vandens gyvūnų laikymo vietų gyvūnų sveikatos būklę, būtina nustatyti tam tikrus gyvūnų sveikatos reikalavimus, taikomus importuojant tokius gyvūnus.
(19)
Svarbu užtikrinti, kad į Bendriją importuotų akvakultūros gyvūnų sveikatos būklei nekiltų pavojaus šiuos gyvūnus įvežant į Bendriją.
(20)
Paleidžiant Bendrijoje į laisvę importuotus akvakultūros gyvūnus kyla itin didelis pavojus Bendrijos gyvūnų sveikatos būklei, nes natūraliuose vandens telkiniuose sunku kontroliuoti ir likviduoti ligas. Todėl norint paleisti gyvūnus į laisvę turėtų būti privaloma gauti specialų kompetentingos institucijos leidimą ir tokie leidimai turėtų būti suteikiami tik su sąlyga, kad bus taikomos tinkamos priemonės, skirtos gyvūnų sveikatos būklei apsaugoti paleidimo vietoje.
(21)
Akvakultūros gyvūnai, kuriuos ketinama vežti tranzitu per Bendriją, turėtų atitikti tokius pačius reikalavimus, kurie taikomi akvakultūros gyvūnams, skirtiems importuoti į Bendriją.
(22)
Atsižvelgiant į geografinę Kaliningrado srities padėtį, turinčią įtakos Latvijai, Lietuvai ir Lenkijai, į Rusiją arba iš jos tranzitu per Bendriją vežamoms siuntoms turėtų būti nustatyti specialūs reikalavimai. Siekiant Bendrijos teisės aktų nuoseklumo, šiame reglamente turėtų būti atsižvelgta į 2001 m. gruodžio 7 d. Komisijos sprendimą, nustatantį kontrolės postų, patvirtintų atlikti gyvūnų ir gyvūninės kilmės produktų iš trečiųjų šalių veterinarinius patikrinimus, sąrašą ir atnaujinantį išsamias patikrinimų, kuriuos atliks Komisijos ekspertai, taisykles (15), ir 1997 m. gruodžio 18 d. Tarybos direktyvą 97/78/EB, nustatančią principus, reglamentuojančius iš trečiųjų šalių į Bendriją įvežamų produktų veterinarinių patikrinimų organizavimą (16).
(23)
1996 m. gruodžio 17 d. Tarybos direktyva 96/93/EB dėl gyvūnų ir gyvūninės kilmės produktų sertifikavimo (17) nustatytos taisyklės, kurių turi būti laikomasi išduodant veterinarijos sertifikatus, ir ji turėtų būti taikoma pagal šį reglamentą išduodamiems gyvūnų sveikatos sertifikatus.
(24)
Direktyvos 2006/88/EB 17 straipsnyje nustatyta, kad jei remiantis moksliniais duomenimis arba patirtimi įrodoma, kad konkrečią ligą galėjo išplatinti kitų rūšių, išskyrus šios direktyvos IV priedo II dalyje išvardytas ligai imlias rūšis, gyvūnai platintojai, valstybės narės užtikrina, kad įvežant tokių rūšių gyvūnus į paskelbtą esančia neužkrėsta valstybę narę, zoną ar teritorinį vienetą auginimo ar išteklių atkūrimo tikslais, turi būti laikomasi tam tikrų šioje direktyvoje nustatytų reikalavimų. Direktyvos 2006/88/EB 17 straipsnyje taip pat numatyta parengti gyvūnų platintojų rūšių sąrašą. Todėl reikėtų patvirtinti gyvūnų platintojų rūšių sąrašą.
(25)
Šiuo klausimu Europos maisto saugos tarnyba (EMST) parengė tris nuomones: Europos Komisijos prašymu pateikta Gyvūnų sveikatos ir gerovės grupės mokslinė nuomonė apie tam tikras žuvų ligas galinčių platinti gyvūnų rūšis ir šioms ligoms imlių rūšių gyvūnų, neplatinančių šių ligų, vystymosi stadijas (18), Europos Komisijos prašymu pateikta Gyvūnų sveikatos ir gerovės grupės mokslinė nuomonė apie tam tikras moliuskų ligas galinčių platinti gyvūnų rūšis ir šioms ligoms imlių rūšių gyvūnų, neplatinančių šių ligų, vystymosi stadijas (19), ir Europos Komisijos prašymu pateikta Gyvūnų sveikatos ir gerovės grupės mokslinė nuomonė apie tam tikras vėžiagyvių ligas galinčių platinti gyvūnų rūšis ir šioms ligoms imlių rūšių gyvūnų, neplatinančių šių ligų, vystymosi stadijas (20).
(26)
Remiantis šiomis mokslinėmis nuomonėmis, buvo nustatyta, kad tikimybė, jog įvertintos galimų gyvūnų platintojų rūšys arba gyvūnų platintojų rūšių grupės išplatins Direktyvoje 2006/88/EB išvardytas ligas arba dėl jų liga taps nekontroliuojama, svyruoja nuo nežymios / labai mažos iki vidutinės, esant tam tikroms sąlygoms. Į šį vertinimą buvo įtraukti tų rūšių gyvūnai, kurie naudojami akvakultūros sektoriuje ir kuriais prekiaujama auginimo tikslais.
(27)
Sudarant gyvūnų platintojų rūšių sąrašą, turėtų būti atsižvelgta į EMST nuomones. Svarstant, kurias rūšis reikėtų įtraukti į šį sąrašą, Bendrijoje turėtų būti užtikrintas tinkamas akvakultūros gyvūnų sveikatos būklės apsaugos lygis ir nenustatyta bereikalingų prekybos apribojimų. Todėl remiantis šiomis nuomonėmis, į šį sąrašą turėtų būti įtrauktos tos rūšys, kurios kelia vidutinę riziką, kad išplatins ligą.
(28)
EMST nuomonėse nustačius, kad tam tikros gyvūnų rūšys gali būti tam tikrų ligų platintojos, daugelis jų turėtų būti laikomos tokiomis rūšimis, jeigu jos kilusios iš teritorijos, kurioje yra šioms ligoms imlių rūšių gyvūnų, skirtų teritorijai, kurioje taip pat yra tų pačių ligoms imlių rūšių gyvūnų. Todėl galimų akvakultūros gyvūnų platintojų rūšys turėtų būti laikomos gyvūnų platintojų rūšimis tik kaip apibrėžta Direktyvos 2006/88/EB 17 straipsnyje esant šioms sąlygoms.
(29)
Siekiant Bendrijos teisės aktų aiškumo ir nuoseklumo, sprendimai 1999/567/EB, 2003/390/EB, 2003/804/EB, 2003/858/EB ir 2006/656/EB turėtų būti panaikinti ir pakeisti šiuo reglamentu.
(30)
Siekiant sudaryti valstybėms narėms ir pramonės įmonėms sąlygas imtis priemonių, būtinų šiame reglamente nustatytiems naujiems reikalavimams vykdyti, reikėtų nustatyti pereinamąjį laikotarpį.
(31)
Atsižvelgiant į didelius epizootiniam opiniam sindromui (EOS) imlių rūšių dekoratyvinių vandens gyvūnų prekybos srautus ir būtinybę atlikti papildomus rizikos, kuri kyla dekoratyvinių vandens gyvūnų pramonės sektoriui dėl šios ligos, tyrimus, įskaitant pakartotinį ligoms imlių gyvūnų rūšių sąrašo vertinimą, neturėtų būti nedelsiant nutrauktas EOS imlių rūšių dekoratyvinių žuvų, kurios skirtos tik uždaroms dekoratyvinių vandens gyvūnų laikymo vietoms, importas. Todėl reikėtų nustatyti pereinamąjį laikotarpį dėl su šia liga susijusių ir šioms siuntoms keliamų reikalavimų. Pereinamasis laikotarpis būtinas ir dėl to, jog trečiosios šalys turėtų pakankamai laiko įrodyti, kad jos nėra užkrėstos šia liga.
(32)
Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
I SKYRIUS
DALYKAS, TAIKYMO SRITIS IR APIBRĖŽTYS
1 straipsnis
Dalykas ir taikymo sritis
Šiuo reglamentu nustatomas:
a)
gyvūnų platintojų rūšių sąrašas;
b)
gyvūnų sveikatos reikalavimai, taikomi teikiant rinkai dekoratyvinius vandens gyvūnus, kurie kilę iš uždarų dekoratyvinių vandens gyvūnų laikymo vietų arba yra joms skirti;
c)
gyvūnų sveikatos sertifikavimo reikalavimai, taikomi teikiant rinkai:
i)
akvakultūros gyvūnus, kurie skirti auginti (įskaitant natūralaus išsivalymo plotus, pramoginės žvejybos plotus ir atviras dekoratyvinių vandens gyvūnų laikymo vietas) ir ištekliams atkurti, bei
ii)
žmonių maistui vartoti skirtus akvakultūros gyvūnus ir jų produktus;
d)
gyvūnų sveikatos reikalavimai ir sertifikavimo reikalavimai, taikomi importuojant į Bendriją ir per ją tranzitu vežant, įskaitant laikymą tranzito metu:
i)
akvakultūros gyvūnus, kurie skirti auginti, įskaitant natūralaus išsivalymo plotus, pramoginės žvejybos plotus ir atviras dekoratyvinių vandens gyvūnų laikymo vietas;
ii)
žmonių maistui vartoti skirtus akvakultūros gyvūnus ir jų produktus;
iii)
dekoratyvinius vandens gyvūnus, skirtus uždaroms dekoratyvinių vandens gyvūnų laikymo vietoms.
2 straipsnis
Apibrėžtys
Šiame reglamente vartojamų sąvokų apibrėžtys:
a)
uždaros dekoratyvinių vandens gyvūnų laikymo vietos - gyvūnų augintinių parduotuvės, sodininkystės centrai, sodo tvenkiniai, komerciniai akvariumai arba didmeninės prekybos įmonės, laikančios dekoratyvinius vandens gyvūnus:
i)
kai nėra tiesioginio sąlyčio su natūraliais Bendrijos vandens telkiniais, arba
ii)
kai yra įrengta nuotekų valymo sistema, dėl kurios rizika, kad ligos išplis į natūralius vandens telkinius, sumažėja iki priimtino lygio;
b)
atviros dekoratyvinių vandens gyvūnų laikymo vietos - dekoratyvinių vandens gyvūnų laikymo vietos, išskyrus uždaras dekoratyvinių vandens gyvūnų laikymo vietas;
c)
išteklių atkūrimas - akvakultūros gyvūnų paleidimas į laisvę.
II SKYRIUS
GYVŪNŲ PLATINTOJŲ RŪŠYS
3 straipsnis
Gyvūnų platintojų rūšių sąrašas
Šio reglamento I priedo lentelės 2 skiltyje išvardytų rūšių akvakultūros gyvūnai laikomi platintojais tik kaip apibrėžta Direktyvos 2006/88/EB 17 straipsnyje, kai šie gyvūnai atitinka tos lentelės 3 ir 4 skiltyse nustatytus reikalavimus.
III SKYRIUS
AKVAKULTŪROS GYVŪNŲ PATEIKIMAS RINKAI
4 straipsnis
Dekoratyviniai vandens gyvūnai, kilę iš dekoratyvinių vandens gyvūnų laikymo vietų arba joms skirti
1. Apie dekoratyvinių vandens gyvūnų judėjimą turi būti pranešama naudojantis kompiuterine sistema, nustatyta Direktyvos 90/425/EEB 20 straipsnio 1 dalyje (TRACES), kai gyvūnai:
a)
yra kilę iš vienoje valstybėje narėje esančių dekoratyvinių vandens gyvūnų laikymo vietų;
b)
skirti uždaroms dekoratyvinių vandens gyvūnų laikymo vietoms kitoje valstybėje narėje, kurios visa teritorija ar atskiros zonos, ar teritoriniai vienetai:
i)
paskelbti esančiais neužkrėstais viena arba daugiau Direktyvos 2006/88/EB IV priedo II dalyje išvardytų neegzotinių ligų, remiantis jos 49 ir 50 straipsniais, arba
ii)
juose taikoma priežiūros ar likvidavimo programa, remiantis šios direktyvos 44 straipsnio 1 arba 2 dalimis, ir
c)
priklauso rūšims, kurios imlios vienai arba daugiau ligų, kuriomis valstybė narė ar zona, ar teritorinis vienetas paskelbti esančiais neužkrėstais, arba dėl kurių vykdoma b punkte nurodyta priežiūros ar likvidavimo programa.
2. Uždarose dekoratyvinių vandens gyvūnų laikymo vietose laikomi dekoratyviniai vandens gyvūnai neturi būti paleidžiami į atviras dekoratyvinių vandens gyvūnų laikymo vietas, ūkius, natūralaus išsivalymo plotus, pramoginės žvejybos plotus, moliuskų auginimo plotus arba neturi būti paleidžiami į laisvę, jeigu to neleidžia kompetentinga institucija.
Kompetentinga institucija suteikia tokį leidimą tik jeigu paleidus šiuos gyvūnus nekyla pavojus vandens gyvūnų sveikatos būklei paleidimo vietoje ir ji užtikrina, kad būtų taikomos atitinkamos rizikos mažinimo priemonės.
5 straipsnis
Akvakultūros gyvūnai, skirti auginti, ištekliams atkurti, skirti natūralaus išsivalymo plotams, pramoginės žvejybos plotams ir atviroms dekoratyvinių vandens gyvūnų laikymo vietoms
Prie akvakultūros gyvūnų siuntų, skirtų auginti, ištekliams atkurti ar skirtų natūralaus išsivalymo plotams, pramoginės žvejybos plotams ar atviroms dekoratyvinių vandens gyvūnų laikymo vietoms pridedamas gyvūnų sveikatos sertifikatas, užpildytas remiantis II priedo A dalyje nustatytu pavyzdžiu ir V priede pateiktais paaiškinimais, kai gyvūnai:
a)
įvežami į valstybes nares, zonas arba teritorinius vienetus:
i)
kurie paskelbti esančiais neužkrėstais viena arba daugiau Direktyvos 2006/88/EB IV priedo II dalyje išvardytų neegzotinių ligų, remiantis jos 49 ir 50 straipsniais, arba
ii)
kuriuose vykdoma priežiūros ar likvidavimo programa, remiantis tos direktyvos 44 straipsnio 1 arba 2 dalimis,
b)
priklauso rūšims, kurios imlios vienai arba daugiau ligų, arba rūšims, kurios platina vieną arba daugiau ligų, kuriomis valstybė narė ar zona, ar teritorinis vienetas paskelbti esančiais neužkrėstais, arba dėl kurių vykdoma a punkte nurodyta priežiūros ar likvidavimo programa.
6 straipsnis
Akvakultūros gyvūnai ir jų produktai, skirti toliau perdirbti prieš juos pateikiant vartoti žmonių maistui
1. Prie akvakultūros gyvūnų ir jų produktų siuntų, skirtų toliau perdirbti prieš juos pateikiant vartoti žmonių maistui, pridedamas gyvūnų sveikatos sertifikatas, užpildytas remiantis II priedo A dalyje nustatytu pavyzdžiu ir V priede pateiktais paaiškinimas, kai jie:
a)
įvežami į valstybes nares, zonas arba teritorinius vienetus:
i)
kurie paskelbti esančiais neužkrėstais viena arba daugiau Direktyvos 2006/88/EB IV priedo II dalyje išvardytų neegzotinių ligų, remiantis tos direktyvos 49 ir 50 straipsniais, arba
ii)
kuriuose vykdoma priežiūros ar likvidavimo programa, remiantis tos direktyvos 44 straipsnio 1 arba 2 dalimis,
b)
priklauso rūšims, kurios imlios vienai arba daugiau ligų, kuriomis valstybė narė ar zona, ar teritorinis vienetas paskelbti esančiais neužkrėstais, arba dėl kurių vykdoma a punkte nurodyta priežiūros ar likvidavimo programa.
2. 1 dalis netaikoma:
a)
žuvims, kurios buvo papjautos ir išdarinėtos prieš jas išsiunčiant;
b)
moliuskams arba vėžiagyviams, kurie skirti vartoti žmonių maistui ir šiuo tikslu supakuoti bei pažymėti etiketėmis laikantis Reglamento (EB) Nr. 853/2004 ir kurie:
i)
nėra gyvybingi, t. y. nebegalės išgyventi juos sugrąžinus į aplinką, iš kurios buvo paimti, arba
ii)
skirti juos toliau apdoroti jų laikinai nelaikant apdorojimo vietoje;
c)
žmonių maistui vartoti skirtiems akvakultūros gyvūnams, pateiktiems rinkai jų toliau neperdirbant, jei jie supakuoti į mažmeninei prekybai skirtas pakuotes, atitinkančias Reglamento (EB) Nr. 853/2004 nuostatas dėl tokių pakuočių.
7 straipsnis
Gyvi moliuskai ir vėžiagyviai, skirti valymo centrams, išsiuntimo centrams ir panašioms įmonėms, prieš juos teikiant vartoti žmonių maistui
Prie gyvų moliuskų ir vėžiagyvių, skirtų valymo centrams, išsiuntimo centrams ir panašioms įmonėms, prieš juos teikiant vartoti žmonių maistui, pridedamas gyvūnų sveikatos sertifikatas, užpildytas remiantis II priedo A dalyje nustatytu pavyzdžiu ir V priede pateiktais paaiškinimas, kai jie:
a)
įvežami į valstybes nares, zonas arba teritorinius vienetus:
i)
paskelbtus esančiais neužkrėstais viena arba daugiau Direktyvos 2006/88/EB IV priedo II dalyje išvardytų neegzotinių ligų, remiantis jos 49 ir 50 straipsniais, arba
ii)
kuriuose vykdoma priežiūros ar likvidavimo programa, remiantis tos direktyvos 44 straipsnio 1 arba 2 dalimis,
b)
priklauso rūšims, kurios imlios vienai arba daugiau ligų, kuriomis valstybė narė ar zona, ar teritorinis vienetas paskelbti esančiais neužkrėstais, arba dėl kurių vykdoma a punkte nurodyta priežiūros ar likvidavimo programa.
8 straipsnis
Akvakultūros gyvūnai ir jų produktai, išvežami iš valstybių narių, zonų ir teritorinių vienetų, kuriuose taikomos ligų kontrolės priemonės, įskaitant likvidavimo programas
1. Prie akvakultūros gyvūnų ir jų produktų siuntų, išvežamų iš valstybių narių, zonų ir teritorinių vienetų, kuriuose taikomos Direktyvos 2006/88/EB V skyriaus 3-6 skirsniuose nustatytos ligų kontrolės priemonės, bet kuriems kompetentinga institucija nustatė išimtį, kad juose nebūtų taikomos šios ligų kontrolės priemonės, pridedamas gyvūnų sveikatos sertifikatas, užpildytas remiantis pavyzdžiu, nustatytu:
a)
II priedo A dalyje ir remiantis V priede pateiktais paaiškinimais, kai siuntas sudaro akvakultūros gyvūnai, skirti auginti, natūralaus išsivalymo plotams, pramoginės žvejybos plotams, atviroms dekoratyvinių vandens gyvūnų laikymo vietoms ir ištekliams atkurti, ir
b)
II priedo B dalimi ir remiantis V priede pateiktais paaiškinimais, kai siuntas sudaro akvakultūros gyvūnai ir jų produktai, skirti toliau perdirbti, valymo centrams, išsiuntimo centrams ar panašioms įmonėms, prieš juos teikiant vartoti žmonių maistui.
2. Prie akvakultūros gyvūnų siuntų, skirtų auginti, ištekliams atkurti ar skirtų natūralaus išsivalymo plotams, pramoginės žvejybos plotams ar atviroms dekoratyvinių vandens gyvūnų laikymo vietoms, pridedamas gyvūnų sveikatos sertifikatas, užpildytas remiantis II priedo A dalyje nustatytu pavyzdžiu ir V priede pateiktais paaiškinimais, kai gyvūnai:
a)
išvežami iš valstybės narės, zonos ar teritorinio vieneto, kuriuose vykdoma likvidavimo programa, patvirtinta remiantis Direktyvos 2006/88/EB 44 straipsnio 2 dalimi;
b)
priklauso rūšims, kurios imlios vienai arba daugiau ligų, arba rūšims, platinančioms vieną arba daugiau ligų, dėl kurių vykdoma a punkte nurodyta likvidavimo programa.
3. Prie akvakultūros gyvūnų ir jų produktų siuntų, skirtų toliau perdirbti, skirtų valymo centrams, išsiuntimo centrams ir panašioms įmonėms prieš jas teikiant vartoti žmonių maistui, pridedamas gyvūnų sveikatos sertifikatas, užpildytas remiantis II priedo A dalyje nustatytu pavyzdžiu ir V priede pateiktais paaiškinimas, kai gyvūnai:
a)
išvežami iš valstybės narės, zonos ar teritorinio vieneto, kuriuose vykdoma likvidavimo programa, patvirtinta remiantis Direktyvos 2006/88/EB 44 straipsnio 2 dalimi;
b)
priklauso rūšims, kurios imlios vienai arba daugiau ligų, dėl kurių vykdoma a punkte nurodyta likvidavimo programa.
4. Šis straipsnis netaikomas:
a)
žuvims, kurios buvo papjautos ir išdarinėtos prieš jas išsiunčiant;
b)
moliuskams arba vėžiagyviams, kurie skirti vartoti žmonių maistui ir šiuo tikslu supakuoti bei pažymėti etiketėmis laikantis Reglamento (EB) Nr. 853/2004 ir kurie:
i)
nėra gyvybingi, t. y. nebegalės išgyventi juos sugrąžinus į aplinką, iš kurios buvo paimti, arba
ii)
skirti juos toliau apdoroti jų laikinai nelaikant apdorojimo vietoje;
c)
žmonių maistui vartoti skirtiems akvakultūros gyvūnams, pateiktiems rinkai jų toliau neperdirbant, jei jie supakuoti į mažmeninei prekybai skirtas pakuotes, atitinkančias Reglamento (EB) Nr. 853/2004 nuostatas dėl tokių pakuočių.
9 straipsnis
Akvakultūros gyvūnų įvežimas po patikrinimo
Jeigu šiame skyriuje nustatyta, kad prieš išduodant gyvūnų sveikatos sertifikatą reikia atlikti patikrinimą, gyvi akvakultūros gyvūnai, priklausantys rūšims, kurios imlios vienai ar daugiau ligų, arba rūšims, platinančioms vieną arba daugiau ligų, nurodytų tame sertifikate, neturi būti įvežami į ūkį arba moliuskų auginimo vietą laikotarpiu, prasidedančiu po patikrinimo ir trunkančiu iki siuntos pakrovimo.
IV SKYRIUS
IMPORTO REIKALAVIMAI
10 straipsnis
Akvakultūros gyvūnai, skirti auginti, skirti natūralaus išsivalymo plotams, pramoginės žvejybos plotams ir atviroms dekoratyvinių vandens gyvūnų laikymo vietoms
1. Akvakultūros gyvūnai, skirti auginti, skirti natūralaus išsivalymo plotams, pramoginės žvejybos plotams ir atviroms dekoratyvinių vandens gyvūnų laikymo vietoms, importuojami į Bendriją tik iš III priede išvardytų trečiųjų šalių, teritorijų, zonų ar teritorinių vienetų.
2. 1 dalyje minėtų akvakultūros gyvūnų siuntos:
a)
pateikiamos kartu su gyvūnų sveikatos sertifikatu, užpildytu remiantis IV priedo A dalyje nustatytu pavyzdžiu ir V priede pateiktais paaiškinimais;
b)
turi atitikti gyvūnų sveikatos reikalavimus, nustatytus sertifikato pavyzdyje ir paaiškinimuose, minimuose a punkte.
11 straipsnis
Dekoratyviniai vandens gyvūnai, skirti uždaroms dekoratyvinių vandens gyvūnų laikymo vietoms
1. Dekoratyvinės žuvys, priklausančioms rūšims, kurios imlios vienai arba daugiau Direktyvos 2006/88/EB IV priedo II dalyje ligų, ir skirtos uždaroms dekoratyvinių vandens gyvūnų laikymo vietoms, importuojamos į Bendriją tik iš III priede išvardytų trečiųjų šalių, teritorijų, zonų ar teritorinių vienetų.
2. Dekoratyvinės žuvys, nepriklausančioms rūšims, kurios yra imlios Direktyvos 2006/88/EB IV priedo II dalyje išvardytoms ligoms, ir dekoratyviniai moliuskai bei dekoratyviniai vėžiagyviai, skirti uždaroms dekoratyvinių vandens gyvūnų laikymo vietoms, importuojami į Bendriją tik iš Pasaulio gyvūnų sveikatos organizacijos (TEB) narėmis esančių trečiųjų šalių ar teritorijų.
3. 1 ir 2 dalyse minėtų akvakultūros gyvūnų siuntos turi:
a)
būti pateikiamos kartu su gyvūnų sveikatos sertifikatu, užpildytu remiantis IV priedo B dalyje nustatytu pavyzdžiu ir V priede pateiktais paaiškinimais, ir
b)
atitikti gyvūnų sveikatos reikalavimus, nustatytus sertifikato pavyzdyje ir paaiškinimuose, minimuose a punkte.
12 straipsnis
Žmonių maistui vartoti skirti akvakultūros gyvūnai ir jų produktai
1. Žmonių maistui vartoti skirti akvakultūros gyvūnai ir jų produktai importuojami į Bendriją tik iš trečiųjų šalių, teritorijų, zonų ar teritorinių vienetų, kurie įtraukti į sąrašą, sudarytą remiantis Reglamento (EB) Nr. 854/2004 11 straipsnio 1 dalimi.
2. 1 dalyje minėtų gyvūnų ir produktų siuntos turi:
a)
būti pateikiamos kartu su bendru visuomenės ir gyvūnų sveikatos sertifikatu, užpildytu remiantis Reglamento (EB) Nr. 2074/2005 VI priedo IV ir V priedėliuose nustatytais atitinkamais pavyzdžiais, ir
b)
atitikti gyvūnų sveikatos reikalavimus ir pastabas, nustatytus sertifikatų pavyzdžiuose ir patvirtinimuose, minimuose a punkte.
3. Šis straipsnis netaikomas akvakultūros gyvūnams, skirtiems natūralaus išsivalymo plotams ar pakartotinai leidžiamiems į Bendrijos natūralius vandens telkinius - tokiu atveju taikomas 10 straipsnis.
13 straipsnis
Elektroninis sertifikavimas
Elektroninio sertifikavimo bei kitos nustatytos ir Bendrijos mastu suderintos sistemos gali būti naudojamos šiame skyriuje numatytiems sertifikatams ir patvirtinimams išduoti.
14 straipsnis
Akvakultūros gyvūnų vežimas
1. Į Bendriją importuoti skirti akvakultūros gyvūnai nevežami tokioms sąlygomis, dėl kurių gali pasikeisti jų sveikatos būklė. Visų pirma jie nevežami tame pačiame vandenyje arba mikrotalpykloje kaip ir vandens gyvūnai, kurių sveikatos būklė yra prastesnė arba kurie neskirti importuoti į Bendriją.
2. Į Bendriją vežami akvakultūros gyvūnai neiškraunami iš mikrotalpyklų, o vanduo, kuriame jie vežami, nepapildomas trečiosios šalies, kuri nepatvirtinta tokių gyvūnų importui į Bendriją arba kurioje gyvūnų sveikatos būklė yra prastesnė negu paskirties vietoje, teritorijoje.
3. Vežant akvakultūros gyvūnų siuntas jūra prie Bendrijos sienos, prie atitinkamo gyvūnų sveikatos sertifikato pridedamas priedėlis dėl gyvų akvakultūros gyvūnų vežimo jūra, užpildytas remiantis IV priedo D dalyje nustatytu pavyzdžiu.
15 straipsnis
Akvakultūros gyvūnų ir jų produktų paleidimo ir vežimo vandens reikalavimai
1. Į Bendriją importuojami žmonių maistui vartoti skirti akvakultūros gyvūnai ir jų produktai tinkamai tvarkomi, kad nebūtų užteršti natūralūs Bendrijos vandens telkiniai.
2. Į Bendriją importuojami akvakultūros gyvūnai nepaleidžiami į laisvę Bendrijoje, jeigu paskirties vietos kompetentinga institucija to neleidžia.
Kompetentinga institucija gali suteikti tokį leidimą tik jeigu paleidus šiuos gyvūnus nekyla pavojus vandens gyvūnų sveikatos būklei paleidimo vietoje ir ji užtikrina, kad būtų taikomos atitinkamos rizikos mažinimo priemonės.
3. Importuojamose akvakultūros gyvūnų ir jų produktų siuntose esantis vežimo vanduo tinkamai tvarkomas, kad nebūtų užteršti natūralūs Bendrijos vandens telkiniai.
V SKYRIUS
VEŽIMO TRANZITU REIKALAVIMAI
16 straipsnis
Vežimas tranzitu ir laikymas
Į Bendriją įvežamos, bet skirtos nedelsiant vežti į trečiąją šalį tranzitu per Bendriją arba vežti į šią šalį po laikymo Bendrijoje, gyvų akvakultūros gyvūnų, žuvų ikrelių ir neišdarinėtų žuvų siuntos turi atitikti IV skyriuje nustatytus reikalavimus. Ant sertifikato, pridedamo prie siuntų, nurodomas užrašas „skirta vežti tranzitu per EB“. Prie siuntų taip pat pridedamas sertifikatas, kurio reikalauja paskirties trečioji šalis.
Tačiau kai šios siuntos skirtos vartoti žmonių maistui, prie jų pridedamas gyvūnų sveikatos sertifikatas, užpildytas remiantis IV priedo C dalyje nustatytu pavyzdžiu ir V priede pateiktais paaiškinimais.
17 straipsnis
Leidžianti nukrypti nuostata dėl vežimo tranzitu per Latviją, Lietuvą ir Lenkiją
1. Nukrypstant nuo 16 straipsnio, leidžiama tiesiogiai arba per trečiąją šalį tranzitu vežti keliais arba geležinkeliu tarp Latvijos, Lietuvos ir Lenkijos pasienio kontrolės postų siuntas, kurios gabenamos iš Rusijos į Rusiją, laikantis šių reikalavimų:
a)
oficialiai paskirtas veterinarijos gydytojas įvežimo pasienio kontrolės poste užplombuoja siuntą serijiniu numeriu paženklinta plomba;
b)
oficialiai paskirtas įvežimo pasienio kontrolės posto inspektorius ant kiekvieno prie siuntos pridėtų dokumentų, nurodytų Direktyvos 97/78/EB 7 straipsnyje, puslapio uždeda spaudą „Tik vežti tranzitu į Rusiją per EB“;
c)
laikomasi Direktyvos 97/78/EB 11 straipsnyje nustatytų procedūrinių reikalavimų, ir
d)
oficialiai paskirtas įvežimo pasienio kontrolės posto inspektorius bendru veterinariniu įvežimo dokumentu patvirtina, kad siunta tinkama vežti tranzitu.
2. Pagal Direktyvos 97/78/EB 12 straipsnio 4 dalį arba 13 straipsnį Bendrijoje neleidžiama iškrauti arba laikyti 1 dalyje nurodytų siuntų.
3. Kompetentinga institucija reguliariai atlieka auditą siekdama užtikrinti, kad 1 dalyje nurodytų iš Bendrijos teritorijos išvežamų siuntų skaičius ir atitinkamas produktų kiekis sutaptų su į Bendriją įvežamų siuntų skaičiumi ir produktų kiekiu.
VI SKYRIUS
BENDROSIOS, PEREINAMOJO LAIKOTARPIO IR BAIGIAMOSIOS NUOSTATOS
18 straipsnis
Kituose Bendrijos teisės aktuose nustatyti sertifikavimo reikalavimai
Į gyvūnų sveikatos sertifikatus, kurie yra būtini pagal šio reglamento III, IV ir V skyrius, prireikus, įtraukiami gyvūnų sveikatos sertifikavimo reikalavimai, remiantis:
a)
Direktyvos 2006/88/EB IV priedo II dalyje neišvardytų ligų prevencijos arba kontrolės priemonėmis, patvirtintomis pagal jos 43 straipsnio 2 dalį, arba
b)
Komisijos sprendimo 2004/453/EB 5 straipsniu (21).
19 straipsnis
Panaikinimas
Nuo 2009 m. sausio 1 d. panaikinami sprendimai 1999/567/EB, 2003/390/EB, 2003/804/EB, 2003/858/EB ir 2006/656/EB.
Nuorodos į panaikintus sprendimus laikomos nuorodomis į šį reglamentą.
20 straipsnis
Pereinamojo laikotarpio nuostatos
1. Pereinamuoju laikotarpiu iki 2009 m. birželio 30 d. 4 straipsnio 1 dalyje minimus dekoratyvinius vandens gyvūnus galima pateikti rinkai apie tai nepranešus Direktyvos 90/452/EB 20 straipsnio 1 dalyje nustatyta elektronine sistema (TRACES), jeigu iki tos dienos jie pasieks galutinės paskirties vietą.
2. Pereinamuoju laikotarpiu iki 2009 m. birželio 30 d. akvakultūros gyvūnų ir jų produktų siuntas, prie kurių pridėtas judėjimo dokumentas arba gyvūnų sveikatos sertifikatas remiantis Direktyvos 91/67/EEB E priedu arba sprendimais 1999/567/EB ir 2003/390/EB, galima pateikti rinkai, jeigu iki tos dienos jos pasieks galutinės paskirties vietą.
3. Pereinamuoju laikotarpiu iki 2009 m. birželio 30 d. į Bendriją galima importuoti arba per ją vežti tranzitu šias akvakultūros gyvūnų ir jų produktų siuntas:
a)
siuntas, prie kurių pridėtas gyvūnų sveikatos sertifikatas remiantis sprendimais 2003/804/EB, 2003/858/EB ir 2006/656/EB;
b)
siuntas, kurioms taikomas šio reglamento IV skyrius, bet netaikomi sprendimai 2003/804/EB, 2003/858/EB ir 2006/656/EB.
Šiuo laikotarpiu a ir b punktuose minimoms siuntoms netaikoma 14 straipsnio 3 dalis.
4. Pereinamuoju laikotarpiu iki 2009 m. gruodžio 31 d. valstybės narės gali leisti importuoti žmonių maistui vartoti skirtus akvakultūros gyvūnus ir jų produktus iš Reglamento (EB) Nr. 2076/2005 I ir II prieduose išvardytų trečiųjų šalių, teritorijų, zonų ar teritorinių vienetų.
5. Pereinamuoju laikotarpiu iki 2010 m. gruodžio 31 d. valstybės narės gali leisti importuoti dekoratyvinius vandens gyvūnus, priklausančius rūšims, kurios imlios epizootiniam opiniam sindromui (EOS), skirtus tik Pasaulio gyvūnų sveikatos organizacijos (TEB) narėmis esančių trečiųjų šalių ar teritorijų uždaroms dekoratyvinių vandens gyvūnų laikymo vietoms.
Šiuo pereinamuoju laikotarpiu IV priedo B dalyje nustatyto gyvūnų sveikatos sertifikato II.2 dalyje pateikti reikalavimai dėl EOS netaikomi dekoratyviniams vandens gyvūnams, skirtiems tik uždaroms dekoratyvinių vandens gyvūnų laikymo vietoms.
21 straipsnis
Įsigaliojimas
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Jis taikomas nuo 2009 m. sausio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. gruodžio 12 d.

Labels: 0
3
6